Konknni Cholchitram Kednam Fular Yetolim?
 Mhapxemchea Al Jerry Braganzan poilem Konknni cholchitr Mogacho Anvddo boroun ani digdorxit korun, 24 Abril, 1950 vorsa Mumboi cholchitr porddear dakoilem. Mogacho Anvddo, Sukhachem Sopon, Nirmonn, Jivit Amchem Oxem, Boglantt, Mog ani Moipas, Girestkai, Bogsanne, Suzanne, Jivanacho Khell, adi. Konknni cholchitram khub vorsam adim borinch gazlim. Itlim gazlim, tim aiz meren Konknni cholchitranchea itihasant apnnak kherit zago kantoun asat. Hantlea thoddea cholchitrantlim movall, goddsannin ani girest songitan toptoplolim gitam azun-ui Konknni mon'xanchea vonttancher bhouch sompeponnan golltat.
 Aiz Konknni cholchitrank zorui 60 vorsancho kall bhorla, torui aichea kallar Konknni cholchitranchi sonvskrutay je toren fulonk zai asli ti fulonk na. Aiz amkam vorsantlean chukun ek-don Konknni cholchitram toyar zalolim polleunk melltat, punn tim cholchitram Konknni lokam mukhar haddtat tednam tankam vhoddlo-so protisad (response) mell'llolo disona. Tache fattlean khub karonnam asum yetat.
 Aiz ami barik-sarik niyall korit zalear, Konknni cholchitrancho zago Konknni Video Comapct Disc-am (VCD's) bhorun kaddtana distat. Aiz vorsantlean kitleoxeoch Konknni VCD uzvadda yetat ani teo hot cakes koxeo khoptat. Punn hea VCD-ink amchean Konknni cholchitram mhonnonk zaina, karonn teo home videos astat. Eka khorea ani borea cholchitrachim khaxeleponnam ani kheritponnam tantum disonant. Chaltea ani sadea Konknni mon'xak hi cholchitra ani home video-a modli ontor khobor na. Dekun, to ti ek vo unnea vorachi VCD ghetana ani polletana tea video-ant konn-konn apleache avddiche tiatr kolakar asat tancher chodd bhor dita. Cholchitracho khoro orth nokllo aslolea mon'xacho hantum kosloch guneanv na ani to korunk-ui zaina. Kiteak tache bhitor Konknni cholchitranche sonvskrutayen rig gheunk na, ani tache bhitor Konknni cholchitranche sonvskrutayen rig gheunk Konknni cholchitram toyar zainant.
 Konknni cholchitrank market na dekun, Konknni cholchitram toyar korunk konn fuddem sorona oxem sabar zann uloitat. Punn Konknni cholchitrank market na mhonn hem moll toxench soddlem zalear, tem kallachea porddea fattlean vochpachi bhirant asa. Toxem polleunk gelear, Konknnintlea khubxea gozalink market na. Eka kallar, aiz zatat title tiatr ani tiatrache proyog zainasle. Aiz tiatrache sonvskrutayen Konknni somazant itlim khol pallam-mullam dhorleant, hea mollar nove-nove tornnate aplim panvlam ghaltana distat. Nove-nove tornnate apunn tiatr boroun machier haddtana distat. Mandtam, tiatrachi sor cholchitrak yeunk zaina, ani cholchitrachi sor tiatrak yeunk zaina. Ek borem cholchitr toyar korunk jitli duddvanchi guntvonnuk (investment) korchi poddta, titli tiatr ubo korunk poddona. Mhojea motan, Konknni cholchitranchi market toyar korche poilim Konknni mon'xa modem Konknni cholchitranchi ruch toyar korpachi goroz asa.
 Konknni cholchitranchi sonvskrutay Konknni mon'xam modem ruztoli ani fuddem vochun tigtoli zalear, Konknni cholchitr mollachi odd asloleamni poilim Konknni somazacho sabar angamni obheas korcho poddtolo. Konknni mon'xanche avddi-ruchincho vichar kortoch, to cholchitra kodde zoddcho ani zullouncho poddtolo. Tanche avddi-ruchinchem cholchitr toyar korpacho vichar kortana tantum khorea ani borea cholchitrache gunn, kheritponnam ani khaxeleponnam aspavchim poddtolim. Hem sogllem kortana tannim cholchitr mollavelea zannarancho ani expert-ancho adar-sohokar gheuncho poddtolo. Choddxe pavtti tea khatir boroch duddu-i khorch korcho poddtolo. Ho korch bhorun kaddunk ani vangddach tem cholchitr lokam meren pavounk ani Konknni cholchitranchi sonvskrutay tanche modem ruzounk tannim yeuzonn ankchi poddtoli. Khub kottin kam' tem, punn yeuzonn ankun dittayen fuddem pavl ghalem zalear, khoim tori survat zaum yeta ani vevosthit ritin ani sosnnikay samballun vavr chalu dovorlo zalear Konknni cholchitrachem moll ek dis fular yeunk yeta.
 To dis kitlo lagim vo pois asa kai?
 Subscribe to: Post Comments (Atom)
- ► 2013 (42)
- ► 2012 (16)
- ► 2011 (20)
(21)
- ▼ May (5)
- ► 2009 (26)
- A big e-welcome to you. Tumcam Maie-mogacho ieukar. Enjoy Life - This is not a rehearsal! Konkani uloi, boroi, vach ani samball - sodankal. Hich Goenchi osmitai ani amchem khalxelponn. Goenchi amchi Konkani bhas! Ekvottachem saddon Goenkaranchem. This is Gaspar Almeida from Parra, Bardez, Goa, based in Kuwait and am connected with the www. goa-world. com website created by Ulysses Menezes, and as Moderator of the famous first of its kind Gulf-Goans e-Newsletter (since 1994) and The Goan Forum and several Goan and Indian associations and forums and e-forums in Goa, India, Kuwait, The Middle East and worldwide. 